**Terézia z Božej prozreteľnosti odchádza do Toleda**

**34. kapitola Knihy života Terézie Veľkej**

**Alžbeta Dufferová**

Dom Quo Vadis v Bratislave, 31.01.2018

**Abstrakt**

Terézia strávi šesť mesiacov v Tolede s vybavovaním záležitostí založenia nového kláštora. Avilu musí rýchlo opustiť a odcestovať do Toleda. Táto jej šesťmesačná neprítomnosť je prozreteľnostná. Štúdia poukazuje na zázemie charizmatického charakteru prípravy zakladania prvého nového kláštora. Sám Boh riadi udalosti, Terézia s ním udržuje ustavičný a tajomný vnútorný rozhovor. Toledo sa stane mestom realizácie Božích plánov. Autorka sa v ňom stretne so svojím starým známym priateľom dominikánom García de Toledo. Ich priateľstvo sa upevní na duchovnom základe. Páter García sa stane adresátom Knihy života, ktorá bola prvýkrát napísaná práve v tomto meste, tak dôležitom v Španielskej ríši. Schéma kapitoly má tri hlavné časti, v prvej sa hovorí o ceste do Toleda a pobyte v paláci Doni Luisy, druhá časť sa venuje stretnutiu s pátrom García a jeho duchovnému vzrastu a posledná, krátka, sa zaoberá dvomi epizódami prorockého charakteru. Dej sa odohráva od konca roka 1561. Terézia odchádza do Toleda vo vianočnom čase 1561 a vracia sa do Avily medzi júnom a júlom 1562.[[1]](#footnote-1)

**Úvod**

Kapitola 34 Knihy života sa zaoberá výhodami, ktoré vzišli Terézii z toho, že na šesť mesiacov musela opustiť kláštor Vtelenia, dnes by sme povedali, kláštor pôvodných „obutých“ karmelitánok. Hovorí o príčine, pre ktorú ju prelát poslal do Toleda, potešiť istú vznešenú a veľmi zarmútenú pani. Pojednáva o veľkom omilostení, ktoré Pán svätici udelil, aby sa mohla stať prostriedkom na prebudenie vedomia Božieho majestátu u jednej významnej osoby. Tá potom začala Bohu úprimne slúžiť. Neskôr mala Teréziu ochrániť pri uskutočňovaní a zavŕšení Božích plánov.

**Prvá časť – cesta do Toleda a pobyt u doni Luisy**

Napriek tomu, že sa Terézia usilovala skrytým spôsobom pripravovať zakladanie nového kláštora, nemohla všetky veci robiť tajne. Jednoducho prišiel moment, kedy sa veci nemohli udržať v tajnosti. Niektoré osoby verili, že sa dielo uskutoční, iné nie. Terézia sa veľmi obávala príchodu provinciála, ktorému by stačilo, aby sa od ktorejkoľvek sestry dozvedel o chystanom diele, mohol by urobiť všetkému koniec. Avšak Pán všetko predvídal a o všetko sa postaral.

Istej pani, ktorá bývala na dvadsať líg od Avily (asi 131 km po dnešnej diaľnici), zomrel manžel. Bola to pani Luisa de la Cerda, vdova po Arias Pardo de Saavedra, ktorý zomrel 13. januára 1561. Bola tak nesmierne zarmútená, že sa už obávali o jej zdravie. Dozvedela sa o istej „hriešnici“[[2]](#footnote-2), o Terézii, ktorú jej opísali ako dobrú. Veľmi dobre poznala provinciálneho predstaveného a vedela, že Terézia žila v kláštore, z ktorého možno vychádzať. Pán jej vložil do srdca tak veľkú túžbu spoznať sa s ňou a istotu, že by ju práve ona mohla potešiť, že urobila všetko, aby ju k sebe dostala. Provinciál Terézii prikázal pod poslušnosťou, aby k nej išla. Dozvedela sa to na Štedrý večer 24. decembra 1561 a hneď aj odcestovala do Toleda, kde mala stráviť spomínaných šesť mesiacov.[[3]](#footnote-3)

V Terézii lichotivá správa vyvolala veľké vzrušenie a bolesť, že niekto v nej videl čosi dobrého a že ju chcel vziať, pretože sama sa považovala za darebnú, a miatlo ju to. Veľmi sa odovzdala Bohu a počas celého alebo takmer celého ofícia čítania („maitines“), ktoré sa rehoľníčky modlili v noci, bola vo veľkom vytržení („arrobamiento“). Pán jej vtedy povedal, aby rozhodne odišla a nedbala na názory, lebo málokto jej radí bez strachu – čo nikdy nie je dobrou radou. Potešoval ju, že aj keď to nebude bez utrpenia, veľmi tým poslúži Bohu a že jej neprítomnosť dopomôže k vzniku zamýšľaného kláštora, dokedy nepríde „Breve“ – vyrozumenie z Ríma o povolení založenia. Pán jej zjavil, že diabol má pre ňu pripravenú veľkú pascu, keď príde provinciál, ale že On jej pomôže nepadnúť do nej.

Zostala veľmi posilnená a potešená a povedala o tom rektorovi. Ten ju posmelil, aby len išla bez strachu, že to nie je od zlého. V takomto stave, nie bez zmätkov, a s dôverou sa primkla k Pánovi a neprestávala naňho naliehať oddanými prosbami. Nesmierne ju tešilo, že tam, kam odchádza, bol dom jezuitov. Ten bol čerstvo založený len v roku 1558. Vtedajším predstaveným bol páter Pedro Domenech a jeho ministrom páter Gil González Dávila, obaja intímni priatelia svätice.[[4]](#footnote-4) To jej dodávalo odvahu a istotu.

Pán bol oslávený – píše svätica – lebo tým, že zarmútená pani bola zo dňa na deň viac potešená jej prítomnosťou, je presvedčená, že toto všetko spôsoboval Pán pre mnohé modlitby, ktoré dobrí ľudia vykonávali za ňu. Podľa Terézie pani mala mnohé cnosti, ktoré jej samej chýbali a tým, že si ju veľmi obľúbila, vnímajúc jej dobrotu, paradoxne a zároveň znamenalo pre Teréziu aj veľký kríž. Dary, ktoré od nej dostávala, boli pre ňu veľkým mučením a napĺňalo ju to bázňou. Kade chodila, tam bola schúlená v obavách, aby sa nespreneverila Pánovi ani pani Luise. Pán jej zato udeľoval obrovské milosti a obdaril ju toľkou vnútornou slobodou, že dokázala všetkým čo videla (určite to boli skvelé „svetské“ veci v bohatom dome vznešenej dámy) opovrhnúť a čím viac toho videla, tým viac sa od vecí odpútavala. Neváhala komunikovať s podobnými dámami veľkej pocty a tešila sa, že im môže slúžiť so slobodou, akoby bola jednou z nich.

Prišla na to, že získala veľmi veľa a aj im to povedala. Videla, že pani, u ktorej bola, bola ženou tak pod vplyvom vášní a slabostí ako ona. Pochopila, ako málo je potrebné zakladať si na príslušnosti k nejakému slávnemu rodu, či panstvu, lebo čím je väčšie a významnejšie, tým viac námahy a utrpenia predstavuje. Tie človeka zväzujú natoľko, že na seba, na svoju dušu má málo času a ťažšie sa vie sústrediť. Vznešení ľudia napríklad často jedia to, čo ich stavu prináleží, a nie to, čo im chutí. Takto v sebe odvrhla Terézia všetky túžby byť paňou. Nech ju len Boh od toho uchráni, zvolala v duchu. Vytušila, ako málo z tých vyššie postavených v kráľovstve je skutočne priamych a pokorných. Bolo jej ľúto, ako často sa tí ľudia rozhodujú podľa svojho stavu, a nie podľa svojich skutočných túžob a sklonov. Ani na služobníkov sa nemožno spoľahnúť, hoci tí, ktorých mala pani Luisa, boli dobrí. Pochopila, že s každým musí jednať rovnako, lebo len čo by uprednostnila jedného, ten by sa ľahko mohol stať nenávideným ostatnými.

Jedno z klamstiev sveta je, vyhlasuje Terézia, že nazýva pánmi také osoby, ktoré sa nezdajú byť inými, než otrokmi mnohých vecí. Pán sa oslávil už aj tým, že počas Teréziinho pobytu v dome hostiteľky, všetci zlepšili svoje služby Božiemu majestátu, hoci neušetrili od utrpenia a závisti tú, ktorá prijala Teréziu. Možno si mysleli, že Terézii išlo o to, aby od nej niečo získala. Nech je už ako chce, Pán Boh si so všetkým vie poslúžiť a svojej milovanej Terézii napravil, nie bezbolestne, dušu.[[5]](#footnote-5)

Pripomína mi to slová sv. Jána od Kríža z Duchovnej piesne (Cántico Espiritual, 31. verš): „En tanto que en las flores y rosales el ámbar perfumea“[[6]](#footnote-6) [Zatiaľ čo v kvetoch a ružiciach jantár presakuje vôňou].

Kvety – vysvetľuje Ján od Kríža – sú cnosťami duše, ružice predstavujú tri mohutnosti duše: rozum, pamäť a vôľu, ktoré prinášajú ruže a kvety božských pojmov so skutkami lásky a cností. Jantár je Boží duch, čo prebýva v duši a jeho vôňa v kvetoch a ružiciach spôsobuje komunikáciu a jemné presakovanie do mohutností a cností duše a obohacuje ju vôňou Božej jemnosti. To Boží duch obohacuje moju dušu spirituálnou jemnosťou.[[7]](#footnote-7) Ako asi napravil Pán Teréziinu dušu, keď si to tak jasne sama uvedomovala a nechala o tom aj písomnú správu, zostáva skrytým a veľkým tajomstvom, ale môže povzbudiť každého podľa stupňa ako sa odovzdal a túžil odovzdať sa Najvyššiemu.

**Druhá časť – stretnutie s pátrom García de Toledo a jeho duchovný pokrok**

*Stretnutie s pátrom García a spoveď u neho*

Jedného dňa prišiel do Toleda istý rehoľník (páter Gracián poznamenáva[[8]](#footnote-8), že to bol fray García de Toledo) – dominikán, z preslávenej rodiny. Už bol v Mexiku a neskôr znova odíde do Južnej Ameriky. Svätá Terézia, ako sa sama o tom zmieňuje vo svojej Knihe života, sa s ním často rozpráva. Keď raz bola na svätej omši u dominikánov, kde sa tento páter nachádzal, zatúžila vedieť, v akej duchovnej dispozícii sa jeho duša nachádza, lebo chcela, aby úprimne a z celej duše slúžil Bohu. Vstala, aby sa s ním išla pozhovárať. Keďže bola ponorená do modlitby, zdalo sa jej následne, že je to strata času a divila sa čo ju k tomu nútilo, i otočila sa, aby si znova sadla. Toto spravila až trikrát, a nakoniec viac zmohol dobrý anjel ako zlý, takže šla zavolať pátra a ten prišiel s ňou hovoriť do spovednice. Opýtala sa ho a on ju, prečo sa toľké roky nevideli a o tom, čo prežili. Terézia si posťažovala na ťažkosti, ktoré mala a on chcel vedieť, o aké išlo. Ale keď otáľala, prezradil jej, že sa o niektorých dozvedel od pátra Pedra Ibáñeza – dominikána, ktorý bol jeho dobrým priateľom, ale nechcel, aby to dal Terézii vedieť. Terézia zvažovala v duchu a videla, že ani pátrovo naliehanie nebolo nevhodné, ani ona nemala dôvod prečo pátrovi veci nepovedať. Priznáva sa, že všetka ťažkosť a hanba, ktorú obyčajne pociťovala, keď o týchto veciach mala hovoriť s inými, pri pátrovi García ako ani pri pátrovi Gaspar de Salazar, ktorý bol rektorom svätého Víta v Avile, z nej spadli. Necítila nijakú bolesť, skôr zakúšala veľkú útechu. Povedala teda o svojich ťažkostiach vo spovedi a potom referuje o dojmoch, ktoré pri spovedi a po nej zažila.

*Efekty spovede*

S radosťou spoznala, že páter bol v obraze viac ako kedykoľvek predtým, hoci ho vždy vnímala ako rozumného. Videla veľkosť talentov a oblastí, ktoré mal a ktoré by mohol vynikajúco využiť, keby sa úplne odovzdal Bohu. Terézia už niekoľko rokov nosila v srdci túžbu, aby osoba, ktorá ju dokáže do hĺbky uspokojiť, náležala totálne Bohu. Žiaľ, táto jej túžba sa nenaplní vždy. Napriek tomu, že túži po tom, aby všetci slúžili Bohu, najviac zo všetkých sa vynímajú tí, ktorí ju dokážu uspokojiť. Pociťuje v duši veľké naliehanie, a tak úpenlivo za nich prosí Pána. Porozpráva, čo a ako sa to stalo s rehoľníkom, u ktorého sa práve spovedala.[[9]](#footnote-9)

Ide o nesmierne jemné nuansy duchovného sveta, v ktorom sa prelína nadprirodzené s prirodzeným a mystickým a kde je nutné rozlišovať, a to duchovne. Pravdou je, že Boh je v neustálom kontakte so svojím stvorením jednotlivo i skupinovo a že mu nesmierne záleží na ľudskom pokolení, na jeho pokroku, avšak v totálne iných dimenziách, ako to sám človek, zvlášť moderný človek, chápe. Vzhľadom na to, že náš vonkajší svet skutočne mení svoju tvárnosť a stáva sa čoraz zložitejším, aj duchovné rozlišovanie je stále zložitejšie. V konkrétnom momente histórie Pán si formuje svojich vyvolených, ako napríklad Ignáca z Loyoly a vnútorne ho poúča o princípoch duchovného rozlišovania. Terézia sa dostáva do priameho kontaktu s jeho synmi a tí ju vedú v príhodnom čase do svetla spásy.

*Prosba spovedníka a Teréziin príhovor za neho*

Spovedník prosil Teréziu, aby ho veľmi odporúčala Bohu. Terézia to už aj bez toho učinila, lebo sa nezmohla na nič iné. Šla teda na miesto, kde sa zvykla modliť a dostávať dar modlitby a veľmi sústredená začína vyjednávať s Pánom vo veľkej láske a bez toho, aby dbala na to, čo hovorí. Hovorí z nej láska, ktorá je natoľko oddaná, že takmer nerozlišuje medzi dušou a Bohom. Pretože láska, ktorá pozná, že ju má Jeho Majestát, zabúda na seba a nazdáva sa, že sa celá nachádza iba v Ňom a že On ju v sebe zjednocuje ako vec, ktorú vlastní bez rozdelenia. Milujúca láska tára hlúposti. Terézia si spomenula a zapísala, ako po mnohých slzách požiadala Pána, aby sa duša, za ktorú prosí, totálne oddala do Jeho služieb napriek tomu, že sama ju považovala za dobrú. Chcela však, aby sa stala veľmi dobrou i povedala: „Pane, neodopri mi toto omilostenie; pozri, veď tento motív je dobrý pre nášho priateľa“[[10]](#footnote-10).

Terézia vníma a pritom žasne, ako Pánovi naozaj nezáleží na slovách, ale na túžbe a vôli duše, s akými ich človek vyslovuje, nech sú akokoľvek odvážne! Spomína si ešte, že v tú noc nechal Pán na ňu doľahnúť veľký zármutok, takže si až začala namýšľať, že sa sprotivila Bohu. Nevedela, či je v milosti posväcujúcej alebo či natoľko urazila Boha, že o ňu prišla. Táto bolesť ju mučila a začala kvôli tomu veľmi plakať. Zrazu jasne pochopila, že je v milosti, lebo takéto omilostenia neudeľuje Pán tomu, kto je v smrteľnom hriechu. Zotrvala teda v nádeji, že Boh jej dá milosť, o ktorú prosila pre dušu spomínaného dominikána. Pán ale od nej žiadal, aby mu to sama povedala, čo bolo pre ňu veľmi nepríjemné a ťažké. Rozhodla sa, že mu napíše a napísané mu aj odovzdala. Bolo to skutočne Božie dielo, lebo silne zapôsobilo. Duchovný sa rozhodol pevne, že sa úprimne oddá modlitbe. Terézia sa stala pre neho nositeľkou Božej vôle. Cez ňu Pán spôsobil tak, že dokázal opovrhnúť vecami a upriamiť sa na Boží majestát a na jeho službu.

*Tajomstvo duchovného pokroku – dôverná oddanosť Bohu*

Sväticu to nesmierne potešilo a videla aké míľové kroky robil v duchovnom živote. Stal sa užitočným vodcom pre mnohé duše. V „duchovných veciach za krátky čas nadobudol mnoho skúseností, lebo tieto dary, ktoré dáva Boh kedy chce a ako chce, nezáležia to ani od času, ani od veľkosti služby. Boh často niekomu nedá ani za dvadsať rokov modlitby to, čo inému udelí už pri prvom pokuse o modlitbu – dar kontemplácie. Jeho Veleba pozná príčinu týchto tajomstiev.

Je klamstvom nazdávať sa, že po rokoch máme pochopiť to, čo sa nijakým spôsobom dosiahnuť nedá. Mnohí sa takto mýlia, keď chcú rozpoznať ducha bez toho, aby sami mali k tomu uspôsobeného ducha. Terézia o tom hovorí podrobne v 13. a 14. kapitole Knihy života. Všimnime si niektoré typické chyby, na ktoré poukazuje.

*Niektoré z najčastejších chýb*

Je nevyhnutné dobre poznať našu prirodzenosť. Veľmi ľahko možno upadnúť do ktorejkoľvek chyby, keď nie sme celkom upevnení v cnostiach. Pri predĺženej modlitbe je dobré urobiť si prestávku a potom sa k nej vrátiť s novými silami a diskrétne. Musíme dbať o pestovanie dôvery. Nemali by sme umenšovať svoje túžby, lež veriť, že Boh s naším pričinením nás môže pomaly, a iste priviesť tam, kde sa dostali mnohí svätí. Cvičiť sa v poníženosti a nedôverovať sebe. Kto nepostupuje v poníženosti, nepostupuje ani v modlitbe. Pánovi sa páči, keď kráčame s nadšením za veľkými vecami. Svätý Peter nič nestratil, keď sa vrhol na Ježišove slová do mora, aj keď sa potom začal báť. S Božou milosťou sa máme usilovať o opovrhnutie svetom, uznaním a majetkom, zbaviť sa starostí, lebo starosti znepokojujú pri modlitbe. Teréziu nesmierne bolí, že tak málo dôverujeme Bohu a že máme tak veľkú lásku k sebe. Potom je len samozrejmé že aj tie najnepatrnejšie roboty a ťažkosti budú pre nás tak namáhavé, ako u iných veľké veci. „Slepačími krokmi“ nikdy nedosiahneme slobodu ducha. Nie je možné získať dar modlitby a zároveň žiť podľa vlastných chúťok! Terézia svedčí o tom, že pokiaľ dbala o svoje telo a zdravie, bola viazaná a nebola k ničomu (13. kap., odsek 7).

Iným veľkým pokušením je chcieť, aby všetci boli veľmi spirituálni, duchovne založení. Mnohí zas podliehajú pokušeniu ponárať sa do bolesti za spáchané hriechy inými a to ich tak dokáže znepokojiť, že nie sú schopní modliť sa a niekedy ani pracovať či odpočívať.

Výnimku tvoria verejné pohoršenia, alebo bludy, ktoré zapríčiňujú odpad mnohých duší od viery. Keďže táto bolesť je dobrá, neznepokojuje. A nakoniec je tu jedna dobrá rada od sv. Terézie: treba vždy dbať o cnosti, v druhom vidieť dobré veci a zlé prikryť našimi veľkými hriechmi (13. kap., odsek 10).

Je veľmi nevhodné, keď modliaca duša je pod duchovným vedením nejakého majstra, ktorý nie je učencom a ktorému chýba „inteligencia, skúsenosť a poznanie“[[11]](#footnote-11).

V 14. kapitole hovorí svätica o druhom stupni modlitby, ktorú nazýva modlitbou pokoja (*oración de quietud*)[[12]](#footnote-12), najprv ju vyloží a potom otvára pred čitateľom svoju vlastnú skúsenosť modlitby. Knihu života píše v podmienkach krajnej chudoby v dome San José ako predstavená v krátkych chvíľach voľna. Má pritom čo robiť, aby sa v novozaloženom kláštore uživila so svojimi sestrami.[[13]](#footnote-13) Vráťme sa ale ku kapitole 34.

*Prirodzené, nadprirodzené a mystické*

Pouvažujme o jednej zvláštnej vete, ktorú Terézia vsunula do 11. článku 34. kapitoly: „Netvrdím, že ten, kto nemá ducha a ak je vzdelaný, žeby nemal vládnuť nad tým, kto ho má, ale hovorím o tom, aby sa pochopilo, že vo vonkajšom i vnútornom, na prirodzené sa má hľadieť, či je v súlade s rozumom a na nadprirodzené, či je v súlade so Svätým Písmom“[[14]](#footnote-14). Čo sa týka zvyšku, nemáme sa prepínať, ani myslieť si, že rozumieme niečomu, čomu sa rozumieť nedá, a netreba uhášať ducha (porovnaj 1Sol 5, 19). Na akého „ducha“ tu Terézia myslí a komu adresuje tieto slová? Ako to, že ten, čo takého ducha nemá, môže vládnuť nad tým, čo takého ducha má, ale má sa riadiť vo všetkých veciach vonkajších i vnútorných princípmi, ktoré odporúča sv. Pavol? Kniha života je napísaná pre relatívne úzky kruh kresťanov – katolíkov, ktorí sa zaviazali nasledovať evanjeliové rady, chcú nasledovať Ježiša zblízka a praktizujú vnútornú modlitbu. Výraz „vládnuť nad“ niekým v uvedenom citáte je dobový a vzťahuje sa na predstaveného (predstavenú) ktorejkoľvek rehoľnej spoločnosti, od ktorého sa vyžaduje, aby bol gramotný, teda patrične vzdelaný a aby o veciach prirodzených vonkajších i vnútorných rozhodoval podľa zdravého rozumu a vo veciach nadprirodzených vonkajších i vnútorných sa riadil Svätým Písmom. Nie je nutné, aby mal „ducha“, ktorý preniká mystickým spôsobom do Božích i ľudských tajomstiev a ktorý môže mať niektorý z jeho podriadených. V dejinách cirkvi nájdeme dosť takýchto príkladov, z tých posledných je to sv. páter Pio z Pietralciny, kapucín. Nad každým predstaveným je vždy ten Najvyšší, náš Pán.

Netreba sa teda ľakať, ani považovať veci za nemožné, lebo u Pána je všetko možné, ale treba posilňovať vieru a ponižovať sa. V tejto vede totiž môže Pán múdrejšou urobiť jednu starenu ako veľmi vzdelaného rehoľníka a s pokorou je osožnejšia dušiam tá, ktorá dostane dar kontemplácie. Najlepším prostriedkom pre každý druh oklamania je pokora. Pán nedopustí, aby pokorná duša bola oklamaná.

*Cena vnútornej modlitby*

Terézia sumarizuje pozorovania na vlastnom živote i na živote iných a verí, že všetko dobro človekovi prichádza z omilostení, ktoré udeľuje Pán počas modlitby. To, čo Pán robí, nie sú zdanlivé veci, ale pravé a reálne. V niektorých veciach Pán chcel, aby ich Terézia sama zakúsila a vyšla z nich ako niekto, kto napríklad spoznal pravdu o zásluhách, ktoré možno získať pri prenasledovaniach. Toto povedala o pátrovi dominikánovi (García de Toledo), za ktorého sa vrúcne modlila. Pán jej vo veľkých videniach povedal niektoré veci o ňom i o rektorovi zo Spoločnosti Ježišovej (Gaspar de Salazar), hodné obdivu a ešte o dvoch členoch z Rádu dominikánov (Pedro Ibáñez a Domingo Báñez). Opisuje to v 15., 16. a 17. článku kapitoly, o ktorej pojednávame a v závere druhej časti tejto štúdie.

*Čo dal Pán poznať Terézii o García de Toledo a prečo to chcela nechať na papieri*

Terézia sa s pátrom stretla v hovorni a natoľko začala vnímať lásku, ktorá horela v jeho duchu, že ju to celkom zaujalo. Videla veľkosť Boha, ktorý za taký krátky čas nechal vystúpiť jeho dušu do tak vysokého stavu. Terézia bola celá zmätená, pretože ho videla s toľkou pokorou počúvať jej slová o modlitbe, veď o týchto veciach nevedela hovoriť s hocikým. Vnímala tiež, ako Pán vypočul jej prosby za neho a mala veľký úžitok z toho, že mohla s ním byť. Zdalo sa jej, že jej duša sa chytila a zapálila novým ohňom lásky a túžby zásadne slúžiť Pánovi.

Z tejto veľkej vnútornej útechy prejde k opisu ako pochopila milosť trpieť pre Pána. Ak niekto veľmi trpí a stretne sa s niekým, čo trpí podobne, je to obrovská útecha – píše – vidieť, že v utrpení nie je sám. Veľmi si začínajú pomáhať v trápeniach, ale aj v zásluhách. O koľko viac si rozumejú tí, čo sú rozhodnutí stratiť tisíc životov za Boha a želajú si, aby sa im k tomu naskytla príležitosť. Sú ako vojaci, čo sa zbavia majetku, aby sa stali bohatými a túžia po vojne. Chápu a je im jasné, že len tak sa môžu stať bohatými. A tu je svetlo, cez ktoré môžeme pochopiť, aká veľká vec je stratiť život pre Pána, aby v Ňom sme ho znovu našli, a to naveky. Čo je získať celý svet v porovnaní s večnosťou? Čo iného znamená mať veľa ako nemať nič?

Terézia po tejto krátkej úvahe o utrpeniach sa vracia k obrovskej radosti, ktorú prežívala pri kontemplácii pátrovej duše. Zdalo sa jej, že Pán chcel, aby jasne videla poklady, ktoré doň vložil jej prostredníctvom – sama sa cítila toho nehodná – a chválila Boha za to, že splnil jej túžby a vypočul jej modlitbu.

Ako tak zotrvávala v jasavej radosti a nemohla ju viac zniesť, vyšla jej duša zo seba a stratila sa, aby viac získala. Prišla o svoje úvahy a o počutie onej božskej reči vychádzajúcej z toho, v kom hovoril Duch svätý, uchvátil ju Pán do veľkého vytrženia (*arrobamiento*), že takmer stratila zmysel. Trvalo to krátko. „Videla som Krista s veľkým majestátom a slávou, bol nadmieru spokojný s tým, čo sa tam dialo; a tak mi povedal a chcel, aby som to jasne videla, že pri podobných rozhovoroch býva vždy prítomný, že mu veľmi slúžia tí, čo o Ňom s potešením hovoria.“[[15]](#footnote-15)

Inokedy, už mimo Toleda, videla toho istého pátra vyzdvihnutého s veľkou slávou medzi anjelov. Týmto videním pochopila ako veľmi jeho duša pokročila. A skutočne tomu tak bolo, lebo osoba, ktorej urobil veľké dobro, zdvihla proti jeho cti krivé svedectvo. On to však znášal s veľkým pokojom a urobil iné skvelé veci pre Boha a prišli na neho iné prenasledovania.

V uvedenej pasáži vidíme svedectvo evanjeliovej logiky, paradox radosti z utrpenia, nie z vyhľadávaného, ale dobrovoľne prijatého. Je to pochopiteľné len z pohľadu silne horiacej lásky, a to nadprirodzenej, teologálnej lásky, ktorú možno získať krstom a vo sviatosti pokánia.

**Tretia časť – krátke epizódy s prorockým nádychom**

Terézia sa nazdáva, že nie je potrebné hovoriť o ďalších veciach. Keby to páter (myslí na p. García de Toledo) uznal za vhodné (a on ich evidentne aj uznal – preto ich tu nachádzame), mohli by sa vložiť na slávu Božiu. Všetky proroctvá, ktoré vyslovila o „tomto dome“ – myslí na Kláštor svätého Jozefa – a iné, sa splnili. Niektoré o tri roky skôr, než sa zvedeli, iné o viac alebo menej, podľa toho ako jej to Pán dal vedieť. A vždy ich oznámila spovedníkovi alebo svojej priateľke vdove – Guiomar de Ulloa. Prikladá svedectvo o svojej vlastnej sestre.

Stalo sa, že náhle zomrel jeden Teréziin švagor, a bol to Martín de Guzmán y Barrientos, ženatý s Máriou de Cepeda, o ktorej hovorila v 3. a 4. kapitole. Terézia bola veľmi zarmútená, lebo nechodieval na spoveď. V modlitbe jej bolo povedané, že takto má zomrieť aj jej sestra a aby hneď išla za ňou a povedala jej, aby sa na takú smrť pripravila. Povedala to svojmu spovedníkovi, ale ten ju k nej nechcel pustiť, až keď Terézia druhýkrát to isté zažila v modlitbe, viac neodporoval.

Jej sestra bývala v obci Castellanos de la Cañada a Terézia bez toho, aby jej to oznámila, prišla k nej a povedala čo mala na srdci, poučila ju ako len vedela vzhľadom na spoveď a docielila, že sa začala spovedať veľmi často a zo všetkého, čo ju ťažilo, lebo bola veľmi dobrá, ako Terézia tvrdí a počúvla ju. Štyri – päť rokov to tak praktizovala, až nadobudla zvyk chodievať pravidelne a v krátkych intervaloch na spoveď. Jedného dňa naozaj zomrela tak, že nik ju nevidel a ani sa nemohla spovedať. Ako dobre, že bola zvyknutá chodievať na spoveď, lebo podľa Terézie nemohlo uplynúť viac ako osem dní od jej poslednej spovede.

Teréziu táto skutočnosť nesmierne potešila. O zosnulej sestre sa dozvedela, že len krátky čas bola v očistci. Asi po ôsmych dňoch, keď prijala Pánovo telo, jej to zjavil sám Pán a chcel, aby videla, ako ju odnáša do svojej slávy. Nemohla zabudnúť na moment, kedy jej spolusestra, po Máriinej smrti, k nej vyplašená pribehla, keď pochopila ako sa jej predpoveď naplnila.

Nech je Boh pochválený naveky, že takto sa stará o duše, aby sa nezatratili – zakončuje Terézia svoju 34. kapitolu.

**Záver**

Pán zveril Terézii mnoho zo svojich tajomstiev. Chcel ju však urobiť aj svedkom svojho pôsobenia v dušiach, chcel ju urobiť učiteľkou vnútornej modlitby. K tomu ju vyzbrojil náležitými milosťami, ozdobil ju rôznymi darmi i proroctvom, aby mohla svietiť aj nám a aby sme jej uverili, že oplatí sa žiť životom modlitby. Je to najskvelejší prostriedok k cieľu, ktorým je Boh sám. A keďže v pravej modlitbe sa stretávame so živým Bohom, s ktorým sa duša spája, modlitba sa stáva aj cieľom.

**Použitá literatúra**

DE OSUNA, Francisco, *Rukoväť kontemplatívnej modlitby,* Trnava : Serafín, 2006, 146 s. ISBN 80-8081-052-4.

SAN JUAN DE LA CRUZ, *Poesías Completas y comentarios en prosa a los poemas mayores.* Nota preliminar y edición de las poesías por Dámaso Alonso. Madrid: Aguilar, 1989, 327 s. ISBN 84-03-87063-9.

SANTA TERESA, *Libro de la Vida.* Edición preparada por Tomás Alvarez (3.a edición), Burgos: Editorial Monte Carmelo, 1991. 563 s., ISBN 84-7239-112-4.

|  |  |
| --- | --- |
| **PRIDELENIE ISBN** | |
| **Pridelené ISBN** | 978-80-568-0100-0 |
| **Čiarový KÓD EAN** | 9788056801000 |

**Autor**

**Doc. Dr. theol. Alžbeta Dufferová, PhD.**

**Katedra etiky a morálnej filozofie**

**Filozofická fakulta**

**Trnavská univerzita v Trnave**

**Hornopotočná 23**

**918 43 Trnava**

[**alzbeta.dufferova@gmail.com**](mailto:alzbeta.dufferova@gmail.com)

[**www.truni.sk**](http://www.truni.sk)

1. Porov.: SANTA TERESA, *Libro de la vida*, s. 435. [↑](#footnote-ref-1)
2. Terézia hovorí o sebe ako o „esta pecadorcilla, que lo ordenó el Señor así“ [tejto malej hriešnici, lebo Pán to takto zariadil]. Porov.: SANTA TERESA, *Libro de la vida*, s. 436. [↑](#footnote-ref-2)
3. Bude o tom hovoriť ešte aj na začiatku 35. kapitoly. [↑](#footnote-ref-3)
4. Porov.: SANTA TERESA, *Libro de la vida*, s. 437-438, pozn. pod čiarou č. 3. [↑](#footnote-ref-4)
5. Porov.: SANTA TERESA, *Libro de la vida*, s. 440. [↑](#footnote-ref-5)
6. SAN JUAN DE LA CRUZ, *Poesías Completas y comentarios en prosa a los poemas mayores.* s. 184. [↑](#footnote-ref-6)
7. Porov.: SAN JUAN DE LA CRUZ, *Poesías Completas y comentarios en prosa a los poemas mayores.* s. 184. [↑](#footnote-ref-7)
8. Porov.: SANTA TERESA, *Libro de la vida*, s. 440, pozn. pod čiarou č. 4. [↑](#footnote-ref-8)
9. Porov.: SANTA TERESA, *Libro de la vida*, s. 441-442. [↑](#footnote-ref-9)
10. „Señor, no me habéis de negar esta merced; mirad que es bueno este sujeto para nuestro amigo“. In SANTA TERESA, *Libro de la vida*, s. 442. [↑](#footnote-ref-10)
11. „inteligencia, experiencia y saber“ – Porov.: In SANTA TERESA, *Libro de la vida*, s. 153, pozn. pod čiarou 15. [↑](#footnote-ref-11)
12. Túto nomenklatúru preberá svätá Terézia z Tretej abecedy *Tercer Abecedario espiritual* od Francisco de Osuna. Porov. In SANTA TERESA, *Libro de la vida*, s. 157, pozn. pod čiarou 1. V slovenčine vyšlo toto dielo v edícii Františkánska mystika, Francisco de Osuna, *Rukoväť kontemplatívnej modlitby,* Trnava : Serafín, 2006, 146 s. ISBN 80-8081-052-4. [↑](#footnote-ref-12)
13. Porov.: In SANTA TERESA, *Libro de la vida*, s. 156. [↑](#footnote-ref-13)
14. „No digo que quien no tuviere espíritu, si es letrado, no gobierne a quien le tiene; mas entiéndese en lo exterior e interior que va conforme a vía natural por obra del entendimiento, y en lo sobrenatural que mira vaya conforme a la Sagrada Escritura.“ In SANTA TERESA, *Libro de la vida*, s. 445. [↑](#footnote-ref-14)
15. „Vi a Cristo con grandísima majestad y gloria, mostrando gran contento de lo que allí pasaba; y así mel o dijo, y quiso viese claro que a semejantes pláticas siempre se hallaba presente y lom ucho que se sirve en qľue así se deleiten en hablar en El.“ In SANTA TERESA, *Libro de la vida*, s. 449. [↑](#footnote-ref-15)